SPRÁVA KOMISIE EURÓPSKEMU PARLAMENTU A RADE o opatreniach prijatých v nadväznosti na absolutórium za rozpočtový rok 2012 (zhrnutie) /* COM/2014/0607 final */





Správa o opatreniach prijatých v nadväznosti na požiadavky Európskeho parlamentu uvedené v jeho uzneseniach o absolutóriu a na požiadavky Rady uvedené v jej odporúčaní na udelenie absolutória za rozpočtový rok 2012 Predbežné pripomienky Táto správa Komisie Európskemu parlamentu (ďalej len „EP“) a Rade sa venuje opatreniam prijatým v nadväznosti na uznesenia EP o absolutóriu[1] a odporúčanie Rady[2] za rozpočtový rok 2012 podľa článku 319 ods. 3 Zmluvy o fungovaní Európskej únie (ďalej len „ZFEÚ“), článku 166 nariadenia o rozpočtových pravidlách a článku 119 ods. 5 nariadenia o rozpočtových pravidlách pre európske rozvojové fondy (ďalej len „ERF“). Správa sa zameriava na záväzky, ktoré zdôraznil Európsky parlament vo svojich uzneseniach o udelení všeobecného absolutória. Sú k nej priložené dva pracovné dokumenty útvarov Komisie, ktoré obsahujú odpovede na 353 špecifických pripomienok a požiadaviek zo strany Európskeho parlamentu a 77 špecifických pripomienok a požiadaviek zo strany Rady (v prípade Rady bolo vznesených celkom 79 požiadaviek, dve sú však určené Dvoru audítorov; EP vzniesol osem pripomienok). Komisia súhlasí so začatím nových opatrení v nadväznosti na 142 požiadaviek (108 zo strany EP a 34 zo strany Rady). Komisia sa domnieva, že v prípade 240 požiadaviek (199 zo strany EP a 41 zo strany Rady) sa už požadované opatrenia uskutočnili alebo sa uskutočňujú, hoci v niektorých prípadoch bude treba posúdiť výsledky opatrení. A napokon, z dôvodov súvisiacich s existujúcim právnym a rozpočtovým rámcom, inštitucionálnymi výsadami Komisie alebo jej úlohami Komisia nemôže akceptovať 40 požiadaviek (38 zo strany Európskeho parlamentu[3] a 2 zo strany Rady[4]). Podrobné odôvodnenie sa uvádza v dvoch priložených pracovných dokumentoch útvarov Komisie. 1. Záväzky Vo všeobecnom uznesení o absolutóriu za rok 2012 EP osobitne vyzdvihol veľké množstvo záväzkov právnej, auditovej, inštitucionálnej, účtovnej a finančnej povahy. Tieto požiadavky boli počas postupu udelenia absolutória v rozsiahlej miere prediskutované, a to najmä so spravodajcom a členmi Výboru pre kontrolu rozpočtu (CONT). V listoch predsedu Barrosa (z 26. novembra 2013)[5] a komisára Ṧemetu (z 10. marca 2014)[6] boli poskytnuté dôkazy o formálnom záväzku Komisie v plnej miere a načas zaviesť série krokov a opatrení týkajúcich sa otázok určených týmito záväzkami. V tomto oznámení sa zohľadňujú prísľuby uvedené v týchto dvoch listoch, pričom sa podľa potreby aktualizuje situácia, pokiaľ ide o ďalšie opatrenia, ktoré boli doteraz prijaté. 1.1. Riešenie problémov, na ktoré sa poukázalo vo výhradách vo výročných správach o činnosti generálnych riaditeľstiev (body 25 – 26, 33, 39, 196 a 223) Pokiaľ ide o výhrady vyjadrené vo výročných správach viacerých GR, EP považuje za prioritné, aby Komisia preukázala, že prijala nevyhnutné opatrenia na vyvrátenie obáv týkajúcich sa výhrad, s ktorými EP osobitne súhlasil. Okrem toho má EP v úmysle využiť opatrenia v nadväznosti na výhrady ako nástroj kontroly rozpočtu na vykonávanie dohľadu nad týmito opatreniami. Komisia už prijala sériu základných opatrení, ako je vysvetlené v listoch uvedených vyššie, spolu s formálnym záväzkom súčasného kolégia komisárov voči poslednému EP prijať ďalšie opatrenia, ktorý v skutočnosti umožnil EP udeliť absolutórium Komisii. Komisia upozorňuje na závažné nedostatky zistené pri plnení rozpočtu EÚ prostredníctvom výhrad vo výročných správach o činnosti generálnych riaditeľov Komisie a zverejňuje vyplývajúce riziko pre rozpočet EÚ. Výhrada býva vždy spojená s jasným akčným plánom na riešenie problému zisteného pri hospodárení s finančnými prostriedkami EÚ, a ak sú splnené regulačné podmienky, Komisia môže prerušiť alebo pozastaviť príslušné platby. Komisia sleduje tieto výhrady a príslušné akčné plány monitorovaním napredovania zodpovedajúcej práce na ich vykonávaní. Výhrada sa zruší až vtedy, keď Komisia získa spoľahlivý dôkaz, že nedostatky sa riešili prostredníctvom vykonania príslušných opatrení členskými štátmi, zaviedli sa primerané nápravné postupy a nový systém preukázal svoju spoľahlivosť v praxi. Výročné správy o činnosti transparentným spôsobom ukazujú, ako Komisia nesie svoju zodpovednosť, pokiaľ ide o zabezpečenie zákonnosti a správnosti politík zdieľaného hospodárenia, a to na úrovni jednotlivých členských štátov a programov (v prípade politiky súdržnosti) alebo platobných agentúr (v prípade poľnohospodárstva). Okrem toho Komisia predkladá odhady miery chybovosti a zvyškových rizík týkajúcich sa platobných agentúr, opatrení alebo programov a členské štáty majú údaje o aktuálnom riziku po vykonaní nápravných opatrení. Zároveň ide o nástroj, ktorý pomáha orgánu udeľujúcemu absolutórium dôkladnejšie posúdiť situáciu. Komisia spravidla víta schválenie výhrad vyjadrených príslušnými generálnymi riaditeľmi GR AGRI a REGIO zo strany EP. Požiadavka EP, aby sa vykonával audit všetkých operačných programov aspoň raz za programové obdobie, však nie je v súlade s modelom jedného auditu navrhnutým Dvorom audítorov v roku 2004 a je v rozpore s požiadavkou EP zvýšiť nákladovú efektívnosť pri využívaní obmedzených zdrojov určených na audity zameraním auditov na vysokorizikové programy. 1.2. Lepšie vymedzenie a uplatňovanie nariadení a pravidiel orgánmi členských štátov → V oblasti zdieľaného hospodárenia EP požadoval, aby podrobné pravidlá v delegovanom akte nariadenia o spoločných ustanoveniach (NSU) obsahovali vymedzenie závažných nedostatkov a posúdenie hlavných požiadaviek na systémy riadenia a kontroly (bod 56 štvrtá zarážka, body 216 a 223). Komisia prijala delegované akty upravujúce oblasti patriace do zdieľaného hospodárenia v rámci nového viacročného finančného rámca (VFR) na roky 2014 – 2020. Delegovaný akt založený na NSU poskytuje podrobné pravidlá s cieľom umožniť efektívnu činnosť mechanizmu finančných opráv prostredníctvom jasného vymedzenia kritérií na určenie „závažných nedostatkov“, ktoré spúšťajú postup pre čisté finančné opravy (pozri článok 30 delegovaného nariadenia Komisie č. 480/2014 z 3. marca 2014). → EP požadoval uplatnenie postupného zvyšovania znižovania platieb a administratívnych sankcií, ak konečný príjemca, ktorý prijal priame platby alebo podporu na rozvoj vidieka, nedodržal kritériá oprávnenosti a opakujú sa nedostatky v identifikačnom systéme poľnohospodárskych parciel (LPIS) (bod 44 a bod 56 piata zarážka). Súčasný regulačný rámec už zabezpečuje systém postupného intenzívnejšieho znižovania a vylúčenia platieb, keď existuje dostatok dôkazov, že pretrvávanie nedostatkov (príjemcovia nedodržali podmienky oprávnenosti) zvyšuje finančné riziko pre rozpočet EÚ[7]. Komisia navrhla zachovať tento systém znižovania, odmietnutia, zrušenia platieb a sankcií na úrovni konečných príjemcov[8]. Členské štáty by mali uplatňovať tieto ustanovenia bez toho, aby boli dotknuté finančné opravy, ktoré môže Komisia uložiť na úrovni členských štátov. → EP požadoval, aby sa mechanizmus pozastavenia využíval ako nástroj ex ante na ochranu rozpočtu EÚ (bod 42 a bod 56 šiesta zarážka). V článku 41 nariadenia č. 1306/2013 sa ustanovuje nový mechanizmus pozastavenia v oblasti poľnohospodárstva, ktorý je možné využiť ako nástroj ex ante na ochranu rozpočtu EÚ pred nedostatkami v systéme kontroly členských štátov. V oblasti poľnohospodárstva budú platby pozastavené vo všetkých prípadoch, keď sa vnútroštátne nápravné opatrenia na riešenie zistených závažných nedostatkov nevykonávajú riadne a načas. 1.3. Rozvoj a vykonávanie posilnených stratégií kontroly a auditu na obdobie rokov 2014 – 2020 Pokiaľ ide o GR REGIO, EP požadoval: → Zvýšenie počtu auditov na mieste založených na náhodnom výbere zo strany Komisie a systematickejšie využívanie čistých finančných opráv (body 13, 38 a 56 tretia zarážka). Komisia vykonáva svoje vlastné audity nákladovo efektívnym spôsobom priamo na úrovni vysokorizikových riadiacich orgánov a sprostredkovateľských orgánov a príjemcov. Táto otázka sa takisto rieši vo výročnej správe o činnosti, stratégii auditu a súhrnnej správe audítorského prieskumu „odstránenie nedostatkov, pokiaľ ide o vierohodnosť“. → Predloženie návrhu na obmedzenie, prípadne zákaz všetkých náhradných projektov (body 15, 54, bod 56 trinásta zarážka a bod 215). Táto požiadavka si vyžaduje preskúmanie právnych predpisov prijatých EP a Radou v decembri 2013, ktoré sa vzťahujú na obdobie rokov 2014 – 2020[9]. Významnou zmenou zavedenou pre programové obdobie rokov 2014 – 2020 je za určitých podmienok odstránenie možnosti členských štátov vyhnúť sa čistej oprave tým, že ju prijmú, a potom budú mať právo na opätovné využitie príslušnej sumy. Podľa názoru Komisie možnosť členských štátov nahradiť neregulárne projekty, ktoré identifikovali samy pred 15. februárom roka n + 1, ostáva významným stimulom pre členské štáty, aby zisťovali a opravovali nezrovnalosti na svojej úrovni. Preto sa nepredloží žiadny takýto návrh, kým sa neposúdi účinnosť nového nástroja. → Zintenzívnenie a sprísnenie primárnych kontrol (bod 46). Táto požiadavka je adresovaná členským štátom a je v súlade s iniciatívami Komisie a odporúčaniami Dvora audítorov. Komisia sústavne podporuje členské štáty, aby posilňovali kontroly. Súbor nariadení prijatých pre programové obdobie rokov 2014 – 2020 obsahuje niektoré ustanovenia, ktoré by mali viesť k zlepšovaniu účinnosti kontrol na vnútroštátnej úrovni vrátane zavedenia čistých finančných opráv, ktoré sú zamerané na vytvorenie stimulov pre členské štáty, aby zaviedli účinné systémy riadenia a kontroly, a posilnenému využívaniu zjednodušenia, najmä pokiaľ ide o zjednodušené vykazovanie nákladov, ktorého výsledkom by malo byť zníženie chýb. → Identifikovanie troch členských štátov s najvyššími mierami chýb a finančnými opravami v oznámení o zdieľanom hospodárení (bod 53). V oznámení o ochrane rozpočtu EÚ prijatom každý rok v septembri sa riešia finančné opravy, kým miery chybovosti členských štátov sa uvádzajú v rámci výročných správ o činnosti. → Zavedenie modelu a odporúčaní pre vnútroštátne vyhlásenia o hospodárení (bod 56 dvanásta zarážka a bod 60). Touto záležitosťou sa zaoberala medziinštitucionálna pracovná skupina zriadená 16. decembra 2013, ktorá ukončila svoju prácu koncom júna 2014. Táto skupina zašle svoje výsledky EP, Rade, Európskemu dvoru audítorov a národným parlamentom v priebehu jesene 2014. Pokiaľ ide o GR AGRI, a najmä nedostatky v systémoch LPIS, EP požadoval: → Okamžitú realizáciu akčných plánov a v prípade nedodržania lehôt stanovených v akčných plánoch pre primerané čisté finančné opravy ako súčasť postupov overovania súladu (bod 42). Súčasným postupom je požiadať členské štáty, aby vytvorili a realizovali akčný plán, keď sa v ich systéme LPIS zistili závažné nedostatky. Realizácia takéhoto plánu príslušným členským štátom sa dôkladne monitoruje zo strany GR AGRI a musí sa uviesť vo výročnej správe o činnosti GR AGRI. Okrem toho musia členské štáty každoročne posudzovať kvalitu svojho systému LPIS a v prípade potreby prijať nápravné opatrenia. Pokiaľ ide o postup overenia súladu, každé identifikované riziko pre rozpočet EÚ systematicky spúšťa čisté finančné opravy, aby sa uplatnili primerane riziku pre rozpočet EÚ. Každé oneskorenie pri vykonávaní potrebných nápravných opatrení predlžuje trvanie identifikovaných rizík neregulárnych platieb, a preto spúšťa systematicky vyššie čisté finančné opravy pre pretrvávajúce nedostatky. Nový právny rámec[10] takisto umožňuje pozastavenie platieb, keď Komisia skonštatuje, že príslušný členský štát nie je v pozícii zaviesť potrebné nápravné opatrenia v súlade s akčným plánom založeným na jasných ukazovateľoch pokroku. → Pokrytie finančného rizika chýb zistených v roku 2006 Dvorom audítorov vo Francúzsku a Portugalsku prostredníctvom čistých opráv (bod 31). Ako sa uvádza vo výročnej správe o činnosti GR AGRI za rok 2013, rozpočet EÚ bol chránený prostredníctvom postupov overenia súladu. Pokiaľ ide o Portugalsko, prostredníctvom postupov overenia súladu sa zabezpečil návrat poskytnutých finančných prostriedkov vo výške viac než 100 miliónov EUR v čistých finančných opravách pre roky predkladania žiadostí 2006 – 2008. Pre nasledujúce roky predkladania žiadostí postupy overenia súladu stále prebiehajú. V prípade Francúzska sa pred rokom 2008 nezistili žiadne závažné nedostatky, pre ktoré by sa musela stanoviť výhrada, ani akčný plán či výrazné finančné opravy. Viacero výrazných finančných opráv bolo navrhnutých v súvislosti s rozpočtovými rokmi 2008 – 2010, v prípade ktorých je postup schválenia účtov veľmi pokročilý. Postupy overenia súladu takisto prebiehajú pre nasledujúce roky. → Vypracovanie komplexných akčných plánov pre Francúzsko a Portugalsko, napríklad na aktualizovanie ich identifikačných systémov poľnohospodárskych parciel (LPIS) (bod 44, bod 56 jedenásta zarážka a bod 192), a predloženie správy o pokračovaní ich realizácie do 30. júna 2014 (bod 43). Komplexné akčné plány sa už vypracovali: pre Portugalsko bol vytvorený v roku 2010 a ukončený v roku 2013, kým v prípade Francúzska sa očakáva, že aktualizácia a dokončenie systému LPIS sa plne ukončí pre rok predkladania žiadostí 2016, keď sa prehodnotí oprávnená plocha každej jednej poľnohospodárskej pôdy. Finančné záujmy EÚ sa budú zatiaľ chrániť prostredníctvom čistých finančných opráv. Komisia tento proces dôkladne monitoruje a finančné riziko je plne pokryté prebiehajúcimi postupmi overenia súladu (pozri vyššie). GR AGRI podalo správu o realizácii týchto akčných plánov vo svojej výročnej správe o činnosti za rok 2013, ktorá bola uverejnená v júni 2014. → Návrh Komisie na riešenie opakujúcich sa nedostatkov v identifikačnom systéme poľnohospodárskych parciel postupným zvyšovaním nápravných sankcií na oveľa vyššiu úroveň, ako sú existujúce čisté a paušálne opravy (bod 44). Návrh Komisie by si vyžadoval opätovné otvorenie nariadenia, ktoré bolo práve prijaté dvoma spoluzákonodarcami v rámci reformy SPP. Zvýšenie finančných opráv v prípade opakujúcich sa porušovaní právnych predpisov EÚ je už stanovené v delegovanom akte týkajúcom sa finančného hospodárenia SPP a uplatňuje sa vo všetkých prípadoch, keď existuje dostatok dôkazov, že pretrvávanie nedostatkov zvyšuje finančné riziko pre rozpočet EÚ (pozri tiež bod 1.2.). → Vyriešenie problémov, ktoré sa vyskytli v platobných agentúrach, ktorých zvyškové riziko chyby prevyšuje prahovú hodnotu významnosti na úrovni 2 % s osobitným zameraním sa na Francúzsko, Bulharsko, Rumunsko, Portugalsko a Lotyšsko (bod 41). V rámci zdieľaného hospodárenia členský štát nesie prvoradú zodpovednosť za zabezpečenie toho, aby sa opatrenia financované z rozpočtu vykonali správne v súlade s právnymi predpismi. Úloha Komisie spočíva skôr v celkovom dohľade overovaním účinného fungovania systémov riadenia a kontroly členských štátov prostredníctvom postupov overenia súladu a uplatňovania čistých finančných opráv na ochranu rozpočtu EÚ. Pokiaľ ide o platobné agentúry s upravenou zvyškovou chybovosťou od 2 % do 5 %, GR AGRI vo svojej výročnej správe o činnosti za rok 2013 posudzoval, či bolo riziko dostatočne pokryté zmierňujúcimi faktormi, a teda či bola finančná výhrada potrebná. Posudzovalo sa tiež, či existuje prebiehajúci postup overenia súladu vzťahujúci sa na príslušné výdavky a či sa realizovali potrebné nápravné opatrenia príslušným členským štátom. Platobné agentúry s upravenou zvyškovou chybovosťou nad 5 % boli automaticky predmetom výhrady. GR AGRI stanovil 62 výhrad: 11 na úrovni opatrení pre trhové opatrenia, 20 (na úrovni platobných agentúr) pre priame platby a 31 na úrovni platobných agentúr pre rozvoj vidieka. Okrem toho sa činnosti auditu GR AGRI riadia centrálnou analýzou rizík pokrývajúcou všetky výdavky SPP vo všetkých členských štátoch, t. j. v prípade členských štátov, opatrení a programov ovplyvnených vyšším rizikom sa audit uskutoční prioritne. → Ukončenie postupu overenia súladu v štandardných prípadoch do dvoch rokov (bod 40, bod 56 desiata zarážka a bod 158). Komisia prostredníctvom nového právneho rámca SPP (vykonávací akt prijatý 6. augusta 2014) prijíma opatrenia zamerané na zjednodušenie celého postupu a obmedzenie rizika zbytočných oneskorení. Predovšetkým sa zlúčia niektoré kroky existujúceho námietkového konania, sú zavedené lehoty pre každý krok postupu pre Komisiu aj členské štáty, a ak členský štát nezašle požadované informácie načas, Komisia bude oprávnená pristúpiť k ďalšiemu kroku na základe dostupných informácií. Komisia sa bude usilovať obmedziť maximálnu dĺžku trvania celého postupu overenia súladu na prísne nevyhnutné minimum pri dodržaní jednotlivých fáz postupu overenia súladu (t. j. námietkového a zmierovacieho konania), ktoré sa požadujú podľa príslušných nariadení; v štandardných prípadoch sa postup ukončí maximálne do dvoch rokov. Pokiaľ ide o GR REGIO, GR EMPL a GR AGRI, EP požadoval: → Zo strany dotknutých GR vypracovanie novej a posilnenej stratégie auditu na riešenie nedostatkov zistených v niektorých členských štátoch vrátane zintenzívnenia kontrol kvality, pokiaľ ide o správy o auditoch a kontrolách členských štátov a usmernenia pre audity samotnej Komisie (majú sa predložiť ako súčasť absolutória za rok 2013) (body 45, 49 – 50 a bod 56 prvá a druhá zarážka). Komisia potvrdzuje rozvoj nových a posilnených stratégií auditu pre politiku súdržnosti aj poľnohospodárstvo podrobne opísaných v liste komisára Ṧemetu. „Usmernenia pre audity“ sa chápu ako stratégia auditu Komisie na obdobie rokov 2014 – 2020, ktorá bude čoskoro oznámená EP. GR REGIO sa zaviazal v akčnom pláne na rok 2008, že námietkové konania týkajúce sa finančných opráv sa musia ukončiť maximálne do 24 mesiacov po audite. GR REGIO spĺňa tento cieľ. Riaditeľstvo pre audit GR EMPL vždy prideľuje zdroje z hľadiska riešenia najrizikovejších programov a/alebo členských štátov, ktoré dosahujú slabé výsledky, s cieľom osobitne riešiť predmetné otázky. Sústavne monitoruje výkonnosť orgánov auditu a spoľahlivosť audítorskej práce. V tejto súvislosti treba uviesť, že počas troch po sebe idúcich rokov je miera chybovosti stanovená vo výročnej správe o činnosti GR EMPL v súlade s mierou chybovosti určenou Dvorom audítorov. Je teda možné konštatovať, že systémy auditu a monitorovania zavedené na GR EMPL fungujú účinne. GR AGRI prijal novú viacročnú stratégiu auditu v marci 2014. Touto stratégiou auditu sa potvrdzuje prístup založený na riziku a systéme, najmä dosiahnuť lepšie vyváženie medzi rozsahom auditu z hľadiska rizika a zemepisným rozsahom. Postupný trojročný program auditu sa uplatňuje od júla 2014. Pravidelne sa bude prehodnocovať, aby sa zohľadnila realizácia reformy SPP, ako aj ďalšie dôkazy, ktoré budú dostupné od roku 2016 ako výsledok novej práce certifikačných orgánov v oblasti zákonnosti a správnosti. Kľúčové ukazovatele výkonnosti týkajúce sa zemepisného rozsahu, rozsahu výdavkov a rozsahu rizika sú zahrnuté v stratégii. Budú sa monitorovať a podá sa o nich správa v budúcich výročných správach o činnosti, a to od výročnej správy o činnosti za rok 2014. → Častejšie monitorovanie procesu certifikácie národných orgánov auditu v členských štátoch, v ktorých sa opakovane vyskytujú vysoké miery chybovosti, a predloženie oznámenia a legislatívneho návrhu na tento účel (bod 61). Pokiaľ ide o štrukturálne fondy a Kohézny fond, výška miery chybovosti nesúvisí so spoľahlivosťou orgánov auditu. O vysokých mierach chybovosti môžu podať správu spoľahlivé, ako aj nespoľahlivé orgány auditu. To isté platí aj pre nízke miery chybovosti. Komisia monitoruje všetky orgány auditu a overuje najmä ich nezávislosť (podmienka v NSU), ale orgány auditu formálne nepodliehajú procesu certifikácie podľa NSU. Legislatívny návrh nie je potrebný. V oblasti poľnohospodárstva, ako sa stanovuje v nariadení o rozpočtových pravidlách (EÚ) č. 966/2012 a v článku 9 nariadenia (EÚ) č. 1306/2013, budú musieť certifikačné orgány od roku predkladania žiadostí 2014 overovať výsledky kontrol na mieste vykonaných platobnými agentúrami, a to na základe reprezentatívnej vzorky transakcií na úrovni konečných príjemcov, a vydať stanovisko k zákonnosti a správnosti výdavkov nahlásených Komisii. GR AGRI bude kontrolovať spoľahlivosť tohto stanoviska certifikačných orgánov a použije ho na konsolidáciu svojej záruky a doladenie analýzy rizík. → Uplatňovanie článku 32 ods. 5 nariadenia o rozpočtových pravidlách (bod 62). Komisia skutočne uplatňuje ustanovenia nariadenia o rozpočtových pravidlách a odvoláva sa na návrh dodávateľského systému pre programové obdobie 2014 – 2020. → Predloženie oznámenia o znížení požiadaviek na predkladanie správ a frekvencie kontrol pre členské štáty, ktoré trvalo vykazujú veľmi nízke miery chybovosti (bod 63). V oblasti politiky súdržnosti sa Komisia domnieva, že spoľahlivosť nahlásených mier chybovosti je rovnako dôležitá ako samotná nahlásená miera chybovosti na účely posúdenia fungovania systémov a prijatia rozhodnutia o tom, na čo zamerať audítorskú činnosť. Pokiaľ ide o poľnohospodárstvo, aj keď požiadavky na predkladanie správ nie je možné obmedziť, výzva na zníženie frekvencie kontrol je už zabezpečená: článok 41 vykonávacieho aktu, prijatého 6. augusta 2014, týkajúci sa pravidiel, ktoré už sú ustanovené v článku 59 ods. 5 nariadenia (EÚ) č. 1306/2013, obsahuje súhrnné podmienky, ktoré treba splniť na zníženie počtu kontrol na mieste. Nie je teda potrebný ďalší legislatívny návrh alebo oznámenie Komisie v tejto veci. → Preskúmanie vnútorných mechanizmov Komisie pre zdieľané hospodárenie a predloženie odporúčaní EP týkajúcich sa vymenovania úradníkov Únie ako vedúcich vnútroštátnych platobných a riadiacich orgánov a orgánov auditu v členských štátoch so zodpovednosťou za vyplácanie prostriedkov Únie (bod 65). Vedúcich vnútroštátnych orgánov vymenúva členský štát. Touto požiadavkou by sa porušila zásada zdieľaného hospodárenia a subsidiarity a narušila by sa autonómia vnútroštátnych orgánov verejnej správy. V prípade regionálnej politiky už bola zriadená pracovná skupina na pomoc administratívam v Grécku a Portugalsku. GR REGIO poskytuje tiež orgánom členských štátov semináre odbornej prípravy v oblasti finančného hospodárenia a kontroly týkajúce sa programového obdobia 2014 – 2020. Prebiehajú tiež semináre týkajúce sa boja proti podvodom a korupcii zacielené konkrétne na určité členské štáty. Ďalšou iniciatívou je usmernenie o tom, ako predchádzať najčastejším chybám v súvislosti s verejným obstarávaním. Pokiaľ ide o poľnohospodárstvo, útvary GR AGRI sa pravidelne schádzajú so zástupcami Vzdelávacej siete riaditeľov platobných agentúr a koordinačných orgánov s cieľom preskúmať rôzne technické aspekty súvisiace s riadením a kontrolou nástrojov SPP. Na výročnej konferencii riaditeľov platobných agentúr, organizovanej GR AGRI, audítori GR AGRI informujú o svojich najčastejších zisteniach auditu a predkladajú zistenia Dvora audítorov. Takéto prezentácie sa uskutočňujú aj pri príležitosti podobných polročných konferencií organizovaných predsedníctvom. Okrem toho poradca GR AGRI pre boj proti podvodom pravidelne poskytuje platobným agentúram semináre venované problematike boja proti podvodom. Od roku 2014 GR AGRI navyše vytvorilo nové oddelenie osobitne určené na poskytovanie poradenstva a podpory členským štátom v oblasti vykonávania režimov priamych platieb. → Vypracovanie registra pre všetky finančné prostriedky Únie plynúce do médií v členských štátoch zo štrukturálnych fondov alebo poľnohospodárskych fondov vrátane fondu na rozvoj vidieka (bod 58) a sústredenie sa na tie členské štáty, ktoré sú v tomto smere zraniteľné alebo podozrivé (bod 59). V rámci zdieľaného hospodárenia Komisia nemá informácie na úrovni projektu. Výročné správy o činnosti už pokrývajú členské štáty s vysokými mierami chybovosti vrátane výhrad k systémom riadenia a kontroly členských štátov a k určitým operačným programom. Na základe dôkladného posudzovania rizika uskutočňovaného každý rok sa Komisia zameriava na najrizikovejšie riadiace orgány a orgány auditu s cieľom uskutočniť audity. V prípade zistených nedostatkov, ktoré môžu byť oznámené aj orgánmi členských štátov, Komisia preruší alebo pozastaví platby. 1.4. Ďalšie zlepšovanie výročných správ o činnosti EP žiadal Komisiu: → Aby informovala o rozsahu preskúmania, overenia a potvrdenia kontrolných štatistík či správ o audite členských štátov (bod 47). Toto sa už vykonalo a uverejnilo vo výročnej správe o činnosti. → Aby uviedla, ako jej vlastné analýzy rizika ovplyvnili použitie jej vlastných kapacít auditu, a žiada viac priamych auditov náhodných vzoriek prijatých od národných udeľujúcich orgánov a konečných príjemcov (bod 48). Hoci je väčšina správ o audite členských štátov spoľahlivá, Komisia sa nespolieha bezvýhradne na ich výsledky, ale vždy posudzuje riziká pred vyvodením záveru so zreteľom na stupeň istoty, s ktorým pri nich možno počítať. Pokiaľ ide o požiadavku na viac auditov, Komisia vykonáva svoje vlastné audity priamo na úrovni vysokorizikových riadiacich orgánov/sprostredkovateľských orgánov a príjemcov. Takmer všetkých 77 auditov systémov uskutočnených od novembra 2010 do konca roka 2013 viedlo k akčným plánom a prerušeniam platieb zo strany GR REGIO. V rokoch 2009 – 2013 GR EMPL vykonalo 87 auditov systémov zameraných na najrizikovejšie operačné programy. Pokiaľ ide o poľnohospodárstvo, Komisia každý rok začína okolo 250 auditov týkajúcich sa účinnosti systémov riadenia a kontroly platobných agentúr a uskutočňuje okolo 120 audítorských misií týkajúcich sa súladu s právnymi predpismi EÚ. Tieto audítorské činnosti sa riadia centrálnou analýzou rizík (t. j. viac auditov sa zameriava na členské štáty, opatrenia a programy ovplyvnené vyššími rizikami) pokrývajúcou všetky výdavky SPP vo všetkých členských štátoch. Ďalší personál potrebný na vykonávanie priamych auditov na základe náhodnej vzorky v rozsahu, ktorý by umožnil extrapoláciu výsledkov, by zďaleka prevýšil personál, ktorý by bolo možné presunúť a/alebo uvoľniť znížením počtu auditov v členských štátoch s nízkymi mierami chybovosti. → Aby zahrnula informácie o výhradách týkajúcich sa rizika pre rozpočet Únie, pričom takéto výhrady by sa mali zrušiť až po tom, ako členské štáty opatreniami vyriešia nedostatky, a aby výročné správy o činnosti obsahovali tiež informácie o miere chybovosti a odhadoch zvyškového rizika, najmä keď členské štáty uskutočnili nápravné opatrenia (bod 56 ôsma zarážka). Táto otázka je zodpovedaná v bode 1.1. → Aby GR AGRI vypracovalo svoju stratégiu kontroly, prepracovalo hodnotenia rizík a zabezpečilo riadne monitorovanie pomocou kľúčových ukazovateľov výkonnosti, ktorých zverejňovanie vo výročných správach o činnosti by sa malo zlepšiť (bod 45). Táto otázka je zodpovedaná v bode 1.1. 1.5. Prijatie nevyhnutných ochranných opatrení EP žiadal: → Skrátenie námietkových konaní, ktoré predchádzajú uloženiu čistých finančných opráv alebo pozastaveniu platieb, a predloženie správy pred udelením absolutória za rok 2013 (body 51 a 210). GR REGIO sa zaviazal v akčnom pláne na rok 2008, že námietkové konania týkajúce sa finančných opráv sa musia ukončiť do 24 mesiacov po audite. GR REGIO spĺňa tento cieľ. Táto otázka sa bude plne zohľadňovať v delegovaných aktoch. Pokiaľ ide o prerušenia platieb, neuplatňuje sa žiadne námietkové konanie. V prípade GR AGRI sa v návrhu vykonávacieho aktu plánuje ďalšie urýchlenie postupu overenia súladu, najmä zjednodušením fázy námietkového konania (t. j. zlúčením jednotlivých krokov, stanovením lehôt pre členské štáty aj Európsku komisiu atď.). Postup bude obmedzený maximálne na dva roky v štandardných prípadoch (pozri tiež bod 1.3). → Aby sa v budúcej výročnej správe o ochrane rozpočtu Únie a osobitne v prípade štrukturálnych fondov a Kohézneho fondu v správach začínajúc rokom 2016 podrobne opísalo využívanie prerušení, pozastavení, finančných opráv a vymáhania prostriedkov (bod 52 a bod 56 siedma zarážka). Informácie o prerušeniach, pozastaveniach, finančných opravách a vymáhaní prostriedkov budú uvedené v príslušnom oznámení. Okrem toho Komisia zahrnie údaje o čistých finančných opravách, ktoré vedú k prideleniu príjmov do rozpočtu EÚ, a výsledky opravných prác členských štátov. → Aby sa vypracovala nová horizontálna správa o tom, ako sa v rámci VFR na roky 2014 – 2020 zavádzajú preventívne a nápravné nástroje (bod 56 deviata zarážka). Vypracuje sa správa, v ktorej sa bude analyzovať, ako sa v rámci VFR na roky 2014 – 2020 zavádzajú preventívne a nápravné nástroje. Okrem toho sa v rámci diferenčného posúdenia porovná pôvodný návrh Komisie na príslušný právny predpis a konečný výsledok zmenený legislatívnymi orgánmi, a určia sa všetky súvisiace možné riziká. → Lepšie využívanie nesplatených záväzkov a obmedzenie obdobia, na ktoré sa vzťahuje predbežné financovanie (bod 56 štrnásta zarážka). Predbežné financovanie je nástroj určený na poskytnutie zálohy príjemcom a umožniť im realizovať projekty, ku ktorým sa zaviazali. Ak by obdobie, na ktoré sa vzťahuje predbežné financovanie, bolo kratšie než obdobie projektu, potom by sa príjemcovi skôr či neskôr minuli zdroje a predmetný projekt by sa napokon nepodarilo zrealizovať. Okrem toho tento prístup zahŕňa úpravu nedávno prijatých príslušných nariadení a zmenu každej novej jednotlivej dohody. 1.6. Ďalšie opatrenia → EP žiadal, aby sa riešil problém využívania nastrčených osôb na účely získania verejných zákaziek. Každá fáza postupov verejného obstarávania sa má uverejňovať na internete (bod 64). V tomto smere sa už prijali opatrenia, a to najmä pokiaľ ide o elektronickú dostupnosť všetkých príslušných dokumentov už od začiatku postupu, uverejnenie ex ante a ex post a, po udelení zákazky, povinnosť uverejniť mená a adresy subdodávateľov. So zreteľom na smernicu o udeľovaní koncesií 2014/23/EÚ nové pravidlá obsahujú povinnosť zabezpečiť bezplatný a neobmedzený prístup ku všetkým podkladom ku koncesiám online (od okamihu uverejnenia oznámenia o koncesii alebo výzvy na predkladanie ponúk). → EP žiadal uzavretie záväzných bilaterálnych dohôd s členskými štátmi, ktoré stáli v centre pozornosti, v súlade s európskym semestrom (bod 56 pätnásta zarážka). Ako sa uvádza v listoch predsedu Barrosa a komisára Ṧemetu, Komisia sa zaviazala riešiť nedostatky v členských štátoch. List komisára Ṧemetu poskytuje komplexný prehľad nástrojov a opatrení zavedených v rámci existujúceho právneho rámca pre výdavkové programy v rámci nového finančného rámca. Na podávanie správ o stratégii Európa 2020, ktorá je spoločným úsilím členských štátov a Komisie, sa zaviedli odlišné procesy. 2. OLAF (body 284 – 296) 2.1. Vec Dalli a súvisiace otázky (body 284 – 287, 289 –292 a 296) EP vzniesol viacero otázok týkajúcich sa tejto veci, a to najmä pokiaľ ide o informácie poskytnuté EP, zodpovednosť Komisie aj úradu OLAF, dodržiavanie zásady prezumpcie neviny, zákonnosť záznamov, spoluprácu s justičnými orgánmi členských štátov a dodržiavanie základných práv. Komisia by chcela v prvom rade zdôrazniť, že jej predseda vysvetlil situáciu Konferencii predsedov v novembri 2012. Tento bod nikdy nebol zaradený do programu pléna a Komisia zakaždým dodržala zásadu prezumpcie neviny. Pán Dalli poprel dobrovoľnú povahu a zákonnosť svojej rezignácie a dožaduje sa náhrady škody na Všeobecnom súde Európskej únie vo veci T-562/12, o ktorej sa zatiaľ nerozhodlo. Komisia a úrad OLAF tak ako vždy plne spolupracujú s justičnými orgánmi členských štátov v súvislosti s týmto vyšetrovaním. Komisia aj úrad OLAF riadne odpovedali na každú žiadosť o informácie alebo pomoc, ktorú dostali od týchto orgánov. Pokiaľ ide o otázku nedostatku zodpovednosti, úrad OLAF pripomína, že už podrobne a opakovane zodpovedal otázky v rámci obmedzení stanovených v článku 8 nariadenia (ES) č. 1073/1999, resp. v článku 10 nariadenia (EÚ) č. 883/2013. V súvislosti s právnou analýzou zákonnosti záznamov úrad OLAF už informoval výbor CONT, že podľa článku 4 ods. 3 druhého pododseku nariadenia (ES) č. 1073/1999 je oprávnený získavať informácie súvisiace s vyšetrovaním. Úrad OLAF sa domnieva, že konal v súlade s uplatniteľnými predpismi a nariadeniami. Na prvej verzii komplexnej internej štúdie o zákonnosti záznamov súkromných telefonických rozhovorov verejnými orgánmi v členských štátoch sa spolupodieľal vyšetrovací tím úradu OLAF a sústavne sa zlepšuje a aktualizuje. Pokiaľ ide o zistenia dozorného výboru úradu OLAF, úrad OLAF zdôrazňuje, že svoje vyšetrovacie činnosti uskutočnil pri dodržaní všetkých procedurálnych požiadaviek. Dozorný výbor vo svojej správe o činnosti neurčil žiadne porušenia základných práv ani procesných záruk v súvislosti s dotknutými osobami. Vznesené obavy sú teda čisto hypotetické. Okrem toho je cieľom usmernení úradu OLAF pre zamestnancov o postupoch vyšetrovania zabezpečiť, aby všetky vyšetrovania vykonávané úradom OLAF spĺňali najvyššie odborné normy a plne rešpektovali procesné práva dotknutých osôb. A napokon, pokiaľ ide o požiadavku na informácie o stretnutiach klíringového ústavu v rokoch 2012 a 2013, a vzhľadom na potrebu chrániť prebiehajúce vyšetrovanie, nezávislosť úradu OLAF a prezumpciu neviny dotknutých osôb, Komisia musí zdôrazniť, že informácie o konaní tejto skupiny musia ostať obmedzené. Komisia však posúdi každú ďalšiu žiadosť EP týkajúcu sa stretnutí klíringového ústavu v zmysle podmienok rámcovej dohody. 2.2 Ďalšie otázky (body 288 a 293 – 295) EP vyjadril znepokojenie v súvislosti s finančnými ukazovateľmi na začatie vyšetrovania, opatreniami prijatými v nadväznosti na prípady podozrení z podvodu, ktoré úrad zamietol a vrátil späť Komisii v rokoch 2012 – 2013, prieskumami mienky zamestnancov úradu OLAF a žiadosťou o poskytnutie neredigovanej verzie dokumentu o zneužívaní fondov EÚ. Priority vyšetrovacej politiky úradu OLAF v rokoch 2012 a 2013 zahŕňali tieto zásady výberu: proporcionalitu, účinné využívanie zdrojov určených na vyšetrovania a subsidiaritu/pridanú hodnotu. Tieto priority vyšetrovacej politiky (2012, 2013) obsahovali finančné ukazovatele. Takéto ukazovatele neboli poňaté ani použité ako „kritériá vylúčenia“, ale použili sa ako jedno z viacerých kritérií na posúdenie, či sa má vyšetrovanie začať alebo nie. Finančný vplyv nikdy nepredstavoval nevyhnutný predpoklad na začatie vyšetrovania. Pre rok 2014 sa generálny riaditeľ rozhodol nezačleniť finančné ukazovatele do priorít vyšetrovacej politiky vzhľadom na to, že v tejto veci pretrvávalo a v určitej miere stále pretrváva nesprávne chápanie medzi zainteresovanými stranami úradu OLAF, a na to, aké náročné je vo väčšine prípadov posúdiť možný finančný vplyv nového prípadu. Úrad OLAF má v úmysle sledovať, či výslovné neuvedenie finančných ukazovateľov v procese výberu povedie k začatiu priveľkého počtu prípadov na to, aby ich úrad zvládol. Ak sa súvislosť preukáže, generálny riaditeľ bude uvažovať o ich možnom opätovnom zavedení po dôkladnom zohľadnení stanovísk zainteresovaných strán úradu OLAF a jeho dozorného výboru. Ak existuje podozrenie z podvodu, úrad OLAF nezamieta a nevracia späť veci útvarom Komisie, aby ich vyšetrili. Úrad OLAF je a ostáva jediným orgánom oprávneným na vykonávanie administratívnych vyšetrovaní v takýchto veciach. Keď úrad OLAF dostane informácie o podozrení z podvodu od iného útvaru Komisie, rozhodne o tom, či začne vyšetrovanie alebo zamietne vec na základe kritérií stanovených v článku 5 ods. 1 nariadenia (EÚ) č. 883/2013. Úrad OLAF informuje útvar Komisie, ktorý zaslal informácie, o rozhodnutí zamietnuť vec a o dôvodoch tohto zamietnutia. V zriedkavých prípadoch, keď sa vec zamietne z dôvodu zásad subsidiarity a proporcionality a môže byť potrebné vyšetrovanie, úrad OLAF vec postúpi orgánu, ktorý je najvhodnejší na vykonanie vyšetrovania, či už príslušným vnútroštátnym orgánom, alebo disciplinárnym orgánom. A napokon, pokiaľ ide o žiadosť o poskytnutie neredigovanej verzie dokumentu uvedeného vyššie, Komisia zdôrazňuje, že v písomnej odpovedi E-012041/2013 poskytnutej Komisiou 28. januára 2014 na otázku poslankyne EP Ingeborg Gräßleovej bolo uvedené, že: „Pokiaľ ide o neredigovanú verziu dokumentu D/000955, Komisia posúdi každú žiadosť EP v zmysle podmienok rámcovej dohody medzi Parlamentom a Komisiou.“ Úrad OLAF doteraz nedostal žiadnu žiadosť od EP v zmysle uvedenej dohody. * * * [1] Absolutórium udelené pre všeobecný rozpočet za rok 2012, osobitné správy Dvora audítorov v súvislosti s absolutóriom udeleným Komisii, absolutóriom udeleným ERF, absolutóriom udeleným agentúram. Dokumenty s referenčnými číslami P7_TA(2014)0287, P7_TA-PROV(2014)0288, P7_TA-PROV(2014)0290 a P7_TA-PROV(2014)0299 sú dostupné na tejto webovej stránke: http://www.europarl.europa.eu/sides/getDoc.do?type=TA&reference=20140403&secondRef=TOC&language=sk. [2] Dokumenty s referenčnými číslami 5848/14, 5848/14 a 5850/14 ADD 1 sú uverejnené na adrese: http://www.europarl.europa.eu/committees/en/cont/publications.html?id=CONT00006#menuzone. [3] Aj keď niektoré z týchto požiadaviek sú čiastočne alebo nepriamo zmienené v iných častiach uznesenia. Pozri body 6, 11, 15, 17, 20, 24, 46 – 49, 51, 53, 55, 59, 65, 67, 70, 73, 81, 88, 90, 117, 120, 128, 137 – 139, 141, 149, 176 – 180, 183, 205, 253, 258, 260 – 261, 264, 270, 272, 282, 302, 314, 318 – 319, 323, 326 – 327, 332 – 333, 335, 343 pracovného dokumentu útvarov Komisie týkajúceho sa uznesení EP. [4] Pozri body 19, 22, 61, 77 pracovného dokumentu útvarov Komisie týkajúceho sa odporúčania Rady. [5] Ares(2013) 3567754. [6] Ares(2014) 654055. [7] Nariadenie Komisie (ES) č. 1122/2009 v oblasti priamych platieb a nariadenie (ES) č. 65/2011 pre rozvoj vidieka. [8] Návrh vykonávacieho nariadenia Komisie, ktorým sa ustanovujú pravidlá uplatňovania nariadenia Európskeho parlamentu (EÚ) č. 1306/2013, pokiaľ ide o integrovaný administratívny a kontrolný systém, opatrenia na rozvoj vidieka a krížové plnenie. [9] Nariadenie Európskeho parlamentu a Rady (EÚ) č. 1303/2013 zo 17. decembra 2013, Ú. v. EÚ L 347, 20.12.2013, s. 320. [10] Nariadenie (EÚ) č. 1306/2013, tzv. horizontálne nariadenie o SPP.